VF Plus gaan beampte by MRK aankla oor ‘rassistiese’ Oscar-artikel‘n Skermskoot van die webtuiste waar die artikel verskyn Die Vryheidsfront Plus gaan die Menseregtekommissie (MRK) versoek om ondersoek in te stel na beweerde rassistiese aanmerkings deur Sandile Memela, ŉ hoofdirekteur in die departement van kuns en kultuur, in ŉ artikel oor Oscar Pistorius. “Die VF Plus sal elke moontlike stap neem om te verseker dat daar teen Memela opgetree word,” het dr. Pieter Mulder, leier van die VF Plus, gesê. In ŉ artikel op die Mail&Guardian se Thought Leader-webtuiste vra Memela of Pistorius tans op verhoor sou wees indien hy ŉ swart man vermoor het. Die artikel is getiteld ‘Oscar would be a hero if Reeva was a black man’. “Daar is geen twyfel in minstens my gedagtes dat Oscar vergewe sou word indien hy ŉ swart man wat by sy huis ingebreek het ongenadiglik sou doodmaak nie,” skryf Memela. “Jy sien wanneer sommige wittes wapens koop en bymekaarmaak is dit om twee goed dood te maak naamlik diere en swart mense.” Mulder sê Memela se uitlatings is rassisties en dra nie by tot nasiebou nie. “’n Mens verwag hierdie uitsprake van niemand in die land nie, en allermins van ‘n senior amptenaar in die staatsdiens. Ons beskou dit as haatspraak in die ergste graad en vorm. Die skade wat sulke uitlatings aan nasiebou aanrig, is onmeetbaar. “Die VF Plus sal elke stap moontlik volg om te sorg dat teen Memela opgetree word. Ons dring ook daarop aan dat hy onmiddellik geskors word en dat die departement sy uitlatings onverwyld ondersoek, sê dr. Mulder. Mogomotsi Mogodiri, woordvoerder van die departement van kuns en kultuur, sê Memela het die artikel in sy persoonlike kapasiteit geskryf. “Sy uitsprake is nie die van die departement nie.” Hy sê Memela het die artikel geskryf as deel van openbare debat wat vryheid van uitdrukking en vryheid van spraak versterk. “Ons wil hê mense moet met Memela in gesprek tree oor sy idees sodat ons openbare debat kan verryk in die gees van nasiebou en nasionale samehorigheid.”